**Ministerul Mediului, Apelor și Pădurilor**

**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Dâmboviţa** |

**PROIECT** **DECIZIE ETAPĂ DE ÎNCADRARE**

**09.12.2019**

Ca urmare a solicitării de emitere a acordului de mediu adresate de **PĂSTRĂVĂRIA VALEA GLODULUI S.R.L.,** cu sediul în com. Moroeni, sat Glod, str. Principală, nr.177, județul Dâmbovița, înregistrată la Agenția pentru Protecția Mediului (APM) Dâmbovița cu nr. 9022 din 06.06.2019 și a completărilor depuse cu nr. 18583 din 19.11.2019 din în baza Legii nr. 292/2018 privind evaluarea impactului anumitor proiecte publice şi private asupra mediului şi a Ordonanţei de urgenţă a Guvernului nr. [**57/2007**](https://idrept.ro/00103869.htm) privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. [**49/2011**](https://idrept.ro/00139597.htm), cu modificările şi completările ulterioare,

**Agenția pentru Protecția Mediului (APM) Dâmbovița decide**, ca urmare a consultărilor desfăşurate în cadrul şedinţelor Comisiei de analiză tehnică din data de 05.12.2019 că proiectul **”*Înființare păstrăvărie – Glod, Moroeni”***, propus a fi amplasat în com. Moroeni, sat Glod, pct. Valea Glodului, jud. Dâmbovița ***nu se supune evaluării impactului asupra mediului, nu se supune evaluării adecvate și nu se supune evaluării impactului asupra corpurilor de apă.***

Justificarea prezentei decizii:

I. Motivele pe baza cărora s-a stabilit **luarea deciziei etapei de încadrare in procedura** de evaluare a impactului asupra mediului sunt următoarele:

a) proiectul se încadrează în prevederile Legii nr. 292/2018 privind evaluarea impactului anumitor proiecte publice şi private asupra mediului, anexa nr. 2 pct. 1, lit. f;

b) impactul realizării proiectului asupra factorilor de mediu va fi redus pentru sol, subsol, vegetație, fauna si nesemnificativ pentru ape, aer si așezările umane;

c)nu au fost formulate observaţii din partea publicului în urma mediatizării depunerii solicitării de emitere a acordului de mediu respectiv, a luării deciziei privind etapa de încadrare;

***1. Caracteristicile proiectului***

1. ***mărimea proiectului***:

Prin proiect se propune înființarea unei păstrăvării.

Coeficienți urbanistici propuși :

* S teren total: 18.448 mp;
* S teren aferent investiției: 2.200 mp;
* Funcțiunea: bazine piscicole;
* Regim inaltime: P;
* S construită depozit: 36.00 mp;
* S desfășurată depozit: 36.00 mp;
* S construită bazine piscicole: 642.00 mp;
* S construită totală: 678.00 mp;
* S drumuri/ platforme pietruite: 1.514 mp;
* P.O.T. propus: 3.68%;
* C.U.T. propus: 0.04.

Pastravaria va fi alcătuită din 8 bazine piscicole cu raza de 5.00 m unde vor fi găzduiți peștii maturi și 2 bazine piscicole de rezervă (pentru puieți) cu raza de 1.50 m.

Pe amplasamentul investiției se va realiza și o anexă (depozit) unde va fi depozitată hrana pentru pești.

Țevile de alimentare ale bazinelor vor fi ingropate sub pământ în pat de pietriș și nisip.

Bazinele de diametru Ø10m, respectiv cele de Ø3m vor fi prevăzute cu 3 coturi rotative fiecare are 3 intrări de aducțiune. Fiecare aducțiune este un cot rotativ, numit “cot suflantă” cu care se regleaza viteza de circulație a apei din bazin, în functie de unghiul în care este reglat.

Bazinele piscicole vor fi realizate din lemn și vor fi amplasate pe o platformă de beton, acestea vor fi realizate din scandură de lemn tratată împotriva mucegaiului. Bazinele vor fi captusite la interior cu membrana geotextil pentru a preveni scurgerile de apă.

Anexa (depozitul) va fi realizat integral din lemn.

Structura anexei va fi realizata din capriori de lemn cu panouri OSB. Sarpanta anexei va fi realizata din lemn, iar invelitoarea va fi realizata din tigla metalica.

Bazinele piscicole vor gazdui atat pesti maturi cat si puieti. Productia este estimata la aproximativ 15 tone/an.

*Retea electrica*

Energia electrica va fi asigurata prin intermediul bransamentului de la energia electrica a localitatii.

*Retea sanitara*

Alimentarea cu apa se va face din pr. Valea Glodului situat în imediata vecinatate, printr-o captare tip calugar.

O a doua sursa de alimentare cu apa o va reprezenta fantana existent pe amplasament.

Distributia apei se va realiza prin reteaua de distributie subterana din conducta de polietilena. La pozarea conductei se vor respecta prevederile SR 4163-95 - Reţele de distribuţie. Conducta din polietilena, se va monta pe un pat de nisip de 10 cm, la adâncimea de -1.0 m, mai mare decât adâncimea de îngheţ specifica zonei.

*Evacuarea apelor uzate:*

Fiecare bazin are o evacuare PVC DN200 care este acoperita cu sita din inox de diferite dimensiuni in functie de bazin. Aceste site se pot schimba cu usurinta in functie de utilitatea bazinelor/ciclu, respectiv de cate ori este nevoie in urma tehnologiei de crestere stabilit. Apa din bazine va fi evacuata prin filtrarea particulelor solide, precum si a fecalelor, a mucusul peştilor respectiv eventualele resturi de furaje in canalul de evacuare dupa care se va evacua in valea raului. Prin constructie bazinele sunt dotate cu tub de drenaj de DN80 care varsa apa subterana in canalul de evacuare.

Apele meteorice de pe acoperisul depozitului vor fi colectate cu ajutorul jgheaburilor si evacuate prin intermediul coborarilor verticale pe teren.

b) ***cumularea cu alte proiecte*** - nu este cazul;

c) ***utilizarea resurselor naturale***: se vor utiliza resurse naturale în cantităţi limitate, iar materialele necesare realizării proiectului vor fi preluate de la societăţi autorizate;

d) ***producţia de deşeuri***: deşeurile generate atât în perioada de execuţie cât şi în perioada de funcţionare vor fi stocate selectiv şi predate către societăţi autorizate din punct de vedere al mediului pentru activităţi de colectare/valorificare/eliminare;

e) ***emisiile poluante, inclusiv zgomotul şi alte surse de disconfort***: lucrările şi măsurile prevăzute în proiect nu vor afecta semnificativ factorii de mediu (aer, apă, sol, aşezări umane);

f) ***riscul de accident, ţinându-se seama în special de substanţele şi de tehnologiile utilizate***: in timpul lucrărilor de execuție pot apare pierderi accidentale de carburanți sau lubrefianți de la vehiculele si utilajele folosite; după punerea in funcțiune a obiectivului vor fi luate masuri de securitate si paza la incendii;

***2. Localizarea proiectelor***

2.1. utilizarea existentă a terenului: Conform Certificatului de Urbanism nr. 103 din 16.04.2019, terenul este situat în intravilanul comunei Dragomirești;

2.2. relativa abundenţă a resurselor naturale din zonă, calitatea şi capacitatea regenerativă a acestora: nu este cazul;

2.3. capacitatea de absorbţie a mediului, cu atenţie deosebită pentru:

1. zonele umede: nu este cazul;
2. zonele costiere: nu este cazul;
3. zonele montane şi cele împădurite: nu este cazul;
4. parcurile şi rezervaţiile naturale: nu este cazul;
5. ariile clasificate sau zonele protejate prin legislaţia în vigoare:

- amplasamentul proiectului este situat în interiorul ariei naturale protejate de interes național, Parcul Natural Bucegi, în zona de dezvoltare durabilă a parcului (conform zonării interne a Parcului Natural Bucegi, aprobată prin H.G. nr. 187/2011 pentru aprobarea Planului de management al Parcului Natural Bucegi) și în interiorul ariei naturale protejate de interes comunitar, sit Natura 2000, ROSCI0013 Bucegi.

Punctul de captare al pârâului Valea Glodului este amplasat în afara limitelor Parcului Natural Bucegi , conform coordonatelor STEREO 70 prezentate:

|  |  |  |
| --- | --- | --- |
| punct | Y | X |
| captare | 416.456,4867 | 535.813,3295 |

Fântâna existentă pe amplasament este situată în zona de dezvoltare durabilă a Parcului Natural Bucegi, conform coordonatelor STEREO 70 prezentate:

|  |  |  |
| --- | --- | --- |
| punct | Y | X |
| captare | 416.435 | 535.926 |

*Punctul de evacuare de pe amplasament ce are coordonatele STEREO 70*

X: 535.874,7553 și Y: 416.350,1029 este amplasat în afara limitelor Parcului Natural Bucegi (conform coordonatelor STEREO 70 prezentate).

*Punctul de evacuare de pe amplasament ce are coordonatele STEREO 70:*

X: 535.901,4254 și Y: 416.380,8369 este amplasat în zona de dezvoltare durabilă a Parcului Natural Bucegi (conform coordonatelor STEREO 70 prezentate).

f) zonele de protecţie specială, mai ales cele desemnate prin Ordonanţa de Urgenţă a Guvernului nr. **[57/2007](file:///D:\\MIRELA\\saptamanal%202010\\1_NOUTATI%20Procedura%20EIA(Dalia)_SEPT_2009\\Documents%20and%20SettingsDalia%20BitanSintact%202.0cacheLegislatietemp00103869.htm)** privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, zonele prevăzute prin Legea nr. **[5/2000](file:///D:\\MIRELA\\saptamanal%202010\\1_NOUTATI%20Procedura%20EIA(Dalia)_SEPT_2009\\Documents%20and%20SettingsDalia%20BitanSintact%202.0cacheLegislatietemp00033752.htm)** privind aprobarea Planului de amenajare a teritoriului naţional – Secţiunea a III – a – zone protejate, zonele de protecţie instituite conform prevederilor Legii apelor nr. [**107/1996**](file:///D:\MIRELA\saptamanal%202010\1_NOUTATI%20Procedura%20EIA(Dalia)_SEPT_2009\Documents%20and%20SettingsDalia%20BitanSintact%202.0cacheLegislatietemp00008742.htm), cu modificările şi completările ulterioare, şi Hotărârea Guvernului nr. [**930/2005**](file:///D:\MIRELA\saptamanal%202010\1_NOUTATI%20Procedura%20EIA(Dalia)_SEPT_2009\Documents%20and%20SettingsDalia%20BitanSintact%202.0cacheLegislatietemp00085898.htm) pentru aprobarea Normelor speciale privind caracterul şi mărimea zonelor de protecţie sanitară şi hidrogeologică: proiectul nu este inclus în zone de protecţie specială desemnate;

g) ariile în care standardele de calitate a mediului stabilite de legislaţie au fost deja depăşite: nu au fost înregistrate astfel de situaţii;

h) ariile dens populate: nu e cazul;

i) peisajele cu semnificaţie istorică, culturală şi arheologică: nu este cazul;

**3.** ***Caracteristicile impactului potenţial:***

a) extinderea impactului: aria geografică şi numărul persoanelor afectate: impactul va fi local, numai în zona de lucru, pe perioada execuţiei;

b) natura transfrontieră a impactului: nu este cazul;

c) mărimea şi complexitatea impactului: impact relativ redus şi local atât pe perioada execuţiei proiectului cât şi ulterior în perioada de funcţionare;

d) probabilitatea impactului: impact cu probabilitate redusă atât pe parcursul realizării investiţiei, cât şi după realizarea acestuia, deoarece măsurile prevăzute de proiect nu vor afecta semnificativ factorii de mediu (aer, apă, sol, aşezări umane);

e) durata, frecvenţa şi reversibilitatea impactului: impact cu durată, frecvenţă şi reversibilitate reduse datorită naturii proiectului şi măsurilor prevăzute de acesta.

II. Motivele pe baza cărora s-a stabilit neefectuarea evaluării adecvate:

* proiectul propus n intra sub incidenţa art. 28 din O.U.G. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările si completările ulterioare, amplasamentul propus nu se află în/sau vecinătatea unei arii naturale protejate sau alte habitate sensibile.
* Pe amplasamentul proiectului nu sunt prezente habitate sau specii de interes comunitar. Zona poate fi tranzitată de specii de faună de interes comunitar (*Ursus arctos, Canis lupus*) care este posibil să se afle în zonele limitrofe.
* Memoriul de prezentare furnizează informaţii privind proiectul şi informaţii privind aria naturală protejată de interes comunitar, habitatele şi speciile pentru care a fost desemnată, precum şi impactul potenţial al proiectului asupra acestora.
* Realizarea proiectului nu conduce la fragmentarea/deteriorarea habitatelor de interes comunitar, nu reduce suprafaţa acestora, nu determină modificări fizice semnificative în aria naturală protejată de interes comunitar şi nu are un impact negativ semnificativ asupra speciilor de interes comunitar.
* avizul Regiei Naționale a Pădurilor Romsilva - Administrația Parcului Natural Bucegi nr.20 din 18.11.2019 ;

III. Proiectul intră sub incidența art. 48 și 54 din Legea Apelor nr. 107/1996, cu modificările și completările ulterioare.

***Condiţiile de realizare a proiectului****:*

***Titularul are obligaţia de a urmări modul de respectare a legislaţiei de mediu în vigoare pe toata perioada de execuţie a lucrărilor şi după realizarea acestuia să ia toate măsurile necesare pentru a nu se produce poluarea apelor subterane, de suprafaţă, a solului sau a aerului***.

* ***Respectarea condițiilor impuse prin avizele solicitate în Certificatul de Urbanism.***
* ***Titularul are obligația respectării condițiilor impuse prin actele de reglementare emise/solicitate de alte autorități.***

**Pentru organizarea de şantier:**

* depozitarea materialelor de construcţie şi a deşeurilor rezultate se va face în zone special amenajate fără să afecteze circulaţia în zonă;
* utilajele de construcţii se vor alimenta cu carburanţi numai în zone special amenajate fără a se contamina solul cu produse petroliere;
* întreţinerea utilajelor/mijloacelor de transport (spălarea lor, efectuarea de reparaţii, schimburile de ulei) se vor face numai la service-uri/baze de producţie autorizate;
* toate echipamentele mecanice trebuie să respecte standardele referitoare la emisiile de zgomot în mediu conform H.G. nr. 1756/2006 privind emisiile de zgomot în mediu produse de echipamentele destinate utilizării în exteriorul clădirilor;
* deşeurile menajere se vor colecta în europubelă şi se vor preda către unităţi autorizate;
* prin organizarea de şantier nu se vor ocupa suprafeţe suplimentare de teren, faţă de cele planificate pentru realizarea proiectului;
* pentru lucrările specifice de şantier se vor utiliza toalete ecologice;

**Protecţia apelor**

***Se vor respecta condițiile impuse prin Avizul de gospodărire al apelor nr.51 din 25.09.2019.***

1. **În perioada de construire:**

* nu se vor evacua ape uzate în apele de suprafaţă sau subterane, nu se vor manipula sau depozita deşeuri, reziduuri sau substanţe chimice, fără asigurarea condiţiilor de evitare a poluării directe sau indirecte a apelor de suprafaţă sau subterane;

1. **În perioada de funcționare**

* indicatorii de calitate ai apelor uzate evacuate în bazinul vidanjabil se vor încadra în limitele impuse de NTPA 002/2002.

**Protecţia aerului**

1. **În perioada de construire:**

* materialele de construcţie se vor depozita în locuri închise şi ferite de acţiunea vântului, pentru evitarea dispersiei particulelor de praf, ciment, var etc.;
* materialele de construcţie pulverulente se vor manipula în aşa fel încât să se reducă la minim nivelul de particule ce pot fi antrenate de curenţii atmosferici;
* emisiile de poluanţi rezultaţi de la vehiculele rutiere trebuie să se încadreze în normele tehnice privind siguranţa circulaţiei rutiere şi protecţiei mediului, verificaţi prin inspecţia tehnică periodică; cantităţile anuale de poluanţi emişi din activitatea de transport se calculează folosind metodologia specifică;
* concentraţiile noxelor emise de la motoarele termice care funcţionează pe motorină nu vor depăşi limitele maxime admise de H.G. 743/2002;
* în perioadele secetoase şi ori de câte ori este nevoie se vor umecta căile de acces pentru evitarea poluării cu praf;

**Protecția împotriva zgomotului**

- toate echipamentele mecanice trebuie să respecte standardele referitoare la emisiile de zgomot în mediu conform H.G. nr. 1756/2006 privind emisiile de zgomot în mediu produse de echipamentele destinate utilizării în exteriorul clădirilor;

- în timpul execuţiei şi funcţionării proiectului nivelul de zgomot echivalent se va încadra în limitele SR 10009/2017 – Acustica Urbană - limite admisibile ale nivelului de zgomot, STAS 6156/1986 - Protecţia împotriva zgomotului in construcţii civile si social - culturale şi OM nr. 119/2014 pentru aprobarea Normelor de igienă şi sănătate publica privind mediul de viaţă al populaţiei, respectiv:

* 65 dB - la limita zonei funcţionale a amplasamentului;
* 55 dB în timpul zilei/45 dB noaptea (orele 23.00-7.00) – la fațada clădirilor învecinate, considerate zone protejate;

**Protecţia solului**

* mijloacele de transport vor fi asigurate astfel încât să nu existe pierderi de material sau deşeuri în timpul transportului;
* utilajele de construcţii se vor alimenta cu carburanţi numai în zone special amenajate fără a se contamina solul cu produse petroliere;
* întreţinerea utilajelor/mijloacelor de transport (spălarea lor, efectuarea de reparaţii, schimburile de ulei) se vor face numai la service-uri/baze de producţie autorizate;
* alimentarea cu carburanţi a mijloacelor de transport se va face de la staţii de distribuţie carburanţi autorizate, iar pentru utilaje alimentarea se va face numai cu respectarea tuturor normelor de protecţie mediului;
* se vor amenaja spaţii amenajate corepunzător pentru depozitarea materialelor de construcţie şi pentru depozitarea temporară a deşeurilor generate;
* se interzice poluarea solului cu carburanţi, uleiuri uzate în urma operaţiilor de staţionare, aprovizionare, depozitare sau alimentare cu combustibili a utilajelor şi a mijloacelor de transport sau datorită funcţionării necorespunzătoare a acestora;

**Biodiversitate**

* se vor respecta condițiile impuse prinavizul Regiei Naționale a Pădurilor Romsilva - Administrația Parcului Natural Bucegi nr.20 din 18.11.2019 ;
* respectarea prevederilor O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu completările şi modificările ulterioare;
* respectarea regimului de arie naturală protejată de interes naţional şi comunitar al Parcului Natural Bucegi, sit Natura 2000, ROSCI0013 Bucegi;
* respectarea Planului de management şi a Regulamentului ariei naturale protejate;
* limitarea surselor generatoare de zgomot şi vibraţii astfel încât să nu afecteze speciile de faună de interes comunitar care este posibil să se afle în zonele limitrofe;
* interzicerea afectării altor suprafeţe limitrofe şi vegetaţiei specifice acestora;
* interzicerea oricărei forme de recoltare, capturare, ucidere, distrugere sau vătămare a exemplarelor din specii de floră şi faună sălbatică, protejate la nivel naţional sau internaţional, în oricare dintre stadiile ciclului lor biologic;
* interzicerea introducerii de specii din afara zonei (prădători, competitori sau paraziţi ai speciilor protejate de floră şi faună sălbatică, specii exotice sau organisme modificate genetic);
* interzicerea circulaţiei autovehiculelor şi utilajelor în afara drumurilor existente, în vederea minimizării impactului asupra habitatelor şi speciilor de floră şi faună de interes comunitar;
* alimentarea cu combustibil a utilajelor, întreţinerea, repararea, spălarea utilajelor şi mijloacelor de transport se vor realiza numai la agenţi economici specializaţi;
* la terminarea lucrărilor se vor lua măsuri pentru îndepărtarea de pe amplasament a deşeurilor rezultate;
* la finalizarea lucrărilor, terenurile aferente organizării de şantier vor fi aduse la starea iniţială;
* deșeurile generate pe amplasament vor fi stocate (depozitate temporar) în spații special amenajate (cele reciclabile în containere metalice), în condiţii care să garanteze reducerea riscului pentru sănătatea umană şi deteriorarea calităţii mediului;
* deșeurile valorificabile, reciclabile vor fi predate unor operatori economici autorizați pentru colectare/ valorificare/ reciclare în baza contractelor de prestări servicii încheiate;
* deșeurile ce nu se pretează valorificării/ reciclării vor fi predate unor operatori economici autorizați pentru colectarea/eliminarea (depozitarea în depozite autorizate), în baza contractelor de prestări servicii încheiate;
* interzicerea depozitării deșeurilor pe suprafața sitului Natura 2000, ROSCI0013 Bucegi;
* în cazul producerii accidentale a unui prejudiciu care afectează obiectivele de conservare pentru care a fost desemnată aria naturală protejată, se va anunţa în cel mai scurt timp administratorul ariei naturale protejate – Administrația Parcului Natural Bucegi R.A. şi Agenţia pentru Protecţia Mediului Dâmboviţa, în vederea stabilirii măsurilor de remediere ce vor fi puse în aplicare de către cel care a produs prejudiciul;
* anunţarea Agenţiei pentru Protecţia Mediului Dâmboviţa în situaţia în care apar elemente noi, nespecificate în documentaţie.

***Modul de gospodărire a deşeurilor***

***Titularul are obligaţia respectării prevederilor Ordonanței de Urgenţă a Guvernului României privind protecţia mediului nr. 195/2005, aprobată cu modificări şi completări prin Legea nr. 265/2006, Legii nr. 211/2011 privind regimul deşeurilor, cu modificările și completărilor ulterioare;***

1. **În perioada de construcţie**

- deşeurile reciclabile rezultate în urma lucrărilor de construcţii se vor colecta selectiv prin grija executantului lucrării, selectiv pe categorii şi vor fi predate la firme specializate în valorificarea lor;

- deşeurile menajere se vor colecta în europubelă şi se vor preda către firme specializate;

**b) În perioada de funcţionare**

- preluarea ritmică a deşeurilor rezultate pe amplasament, evitarea depozitării necontrolate a acestora;

- deșeurile generate vor fi eliminate sau valorificate numai prin operatori autorizati pe bază de contract;

- este interzisă abandonarea deşeurilor sau depozitarea în locuri neautorizate; pe durata transportului deşeurile vor fi însoţite de documente din care să rezulte deţinătorul, destinatarul, tipul deşeurilor, locul de încărcare, locul de destinaţie, cantitatea;

**Lucrări de refacere a amplasamentului**

- în cazul unor poluări accidentale se va reface zona afectată;

- la încetarea activităţii se vor dezafecta construcţiile/instalaţiile existente şi se va readuce terenul la starea inițială în vederea utilizării ulterioare a terenului;

**Monitorizarea**

**În timpul implementării proiectului:** în scopul eliminării eventualelor disfuncţionalităţi, pe întreaga durată de execuţie a lucrărilor vor fi supravegheate:

- respectarea cu stricteţe a limitelor şi suprafeţelor ;

- modul de depozitare a materialelor de construcţie;

- respectarea rutelor alese pentru transportul materialelor de construcţie;

- respectarea normelor de securitate a muncii;

- respectarea măsurilor de reducere a poluării;

- refacerea la sfârşitul lucrărilor a zonelor afectate de lucrările de organizare a şantierului;

- nivelul de zgomot – în cazul apariţiei sesizărilor din partea populaţiei datorate depăşirii limitelor admisibile se vor lua măsuri organizatorice şi/sau tehnice corespunzătoare de atenuare a impactului.

***Proiectul propus nu necesită parcurgerea celorlalte etape ale procedurilor de evaluare a impactului asupra mediului, evaluarea adecvată si evaluarea impactului asupra corpurilor de apă****.*

Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. [**554/2004**](https://idrept.ro/00079384.htm), cu modificările şi completările ulterioare.

Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediului şi ale Legii nr. [**554/2004**](https://idrept.ro/00079384.htm), cu modificările şi completările ulterioare.

**p. DIRECTOR EXECUTIV**,

**Mircea NISTOR**

**Șef Serviciu Avize**, **Acorduri**, **Autorizații**,

**Maria MORCOAȘE** Întocmit,

consilier Grațiela **CIOCOIU-BUNILĂ**